Voorsittersverslag, 22 Februarie 2006 | Milk South Africa
Reports › Chairman Reports › Voorsittersverslag, 22 Februarie 2006 ›
Voorsittersverslag, 22 Februarie 2006
Voorsittersverslag, 22 Februarie 2006 41.48 KB
In my termyn as Voorsitter, wat om praktiese redes met vyf maande verkort is, kon daar ongelukkig nie aan al die bedryf se verwagtinge voldoen word nie, veral met betrekking tot markverbreding. Nadat Melk SA op aandrang van die sekondêre sektor herstruktureer is; meganismes soos die Bestuurs- en Beplanningskomitee en Advieskomitees in plek gestel is; en die nuwe regulasies afgekondig is, glo ek dat daar nou geen rede behoort te wees waarom Melk SA nie meer aan die verwagtinge kan voldoen nie. As lede van Melk SA, sal die bona fides van die MPO en SAMPRO bepaal of Melk SA suksesvol sal wees. Melk SA sal moet aanhou fokus op die funksies waarvoor hy in terme van die regulasies verantwoordelik is asook ander sake van gemeenskaplike belang vir die suiwelbedryf, terwyl die lede mekaar moet ondersteun in hulle onderskeie take. Advieskomitees moet verteenwoordigend van die primêre en sekondêre bedryfsektore wees en hulle aanbevelings moet goed beredeneer en deursigtig wees.
Melk SA sal nou die volle vertroue van bedryfsrolspelers moet inboesem ten einde die strategiese doelstellings te maak werk. As uitvoerende gesag is die direksie verantwoordelik om sorg te dra dat daar ooreenkomstig die projekplanne presteer en die doelwitte bereik word.
Dit het nodig geword dat die MPO en SAMPRO in gesprek tree oor "Quo Vadis Melk SA", veral noudat die regulasies in plek is. Aangesien daar 'n forum nodig is waar die primêre en sekondêre sektore met ander belangegroepe van die suiwelbedryf oor sake van belang vir almal kan gesels, is dit dalk nodig dat SAMFED weer operatief word. Die MPO en SAMPRO behoort inisiatief te neem in hierdie verband.
In 2005 het Melk Suid-Afrika met die middele tot sy beskikking voortgegaan met die administrasie van die statutêre maatreëls en die uitvoering van ander funksies, in belang van die suiwelbedryf en algemene publiek. Dit is verblydend om hierdie jaarverslag te kan voorlê, met die wete dat die defektiewe regulasies van 19 Desember 2003 herroep en vervang is met die regulasies soos afgekondig op 23 Desember 2005. Melk SA se kantoor het daarin geslaag om suksesvol aansoek te doen vir die vrystelling van inkomstebelasting vir Melk SA. Dit sal minder druk op die maatskappy plaas vir die finansiering van die strategiese bedryfsfunksies.
Melk SA se huidige primêre taak is om as Administrateur van die maatreëls, die administratiewe verpligtinge na behore uit te voer en sorg te dra dat die funksies 'n maksimum impak op die bedryf en gemeenskap sal hê. Tot dusver moes ons met die beperkte middele tot ons beskikking, as gevolg van die defektiewe regulasies, die funksies herprioritiseer om die bedryf ten beste te dien. Ek wil graag bedryfsinligting as een van die mees kritiese funksies uitsonder, waarsonder bedryfsrolspelers nie sinvolle besluite kan neem nie.
Die Bestuurs- en Beplanningskomitee het 'n groot rol gespeel om in die moeilike, dog uitdagende omstandighede, bydraes te lewer ten opsigte van beplanning en toesig oor die uitvoering van die kantoor se take; beplanning van die Raad se sakelyste, finansiële toesig en beheer asook beleidstelling.
Gedurende die 2005-jaar het die kantoor van Melk SA met die hulp van die Bestuurs- en Beplanningskomitee baie tyd spandeer om prosedures en beleid ontwikkel, waarvolgens die nuwe statutêre maatreëls geadministreer word. Prosedures is hoofsaaklik daarop gerig om die kantoor se administratiewe verpligtinge te vergemaklik, terwyl beleidsaspekte onder andere handel oor die aanwending van statutêre fondse en ordereëls vir die onderskeie komitees van Melk SA.
Die onderskeie Advieskomitees het projekvoorleggings wat deur SAMPRO, die MPO en ander instansies ingedien is, geëvalueer en aanbevelings daaroor aan die Bestuurs- en Beplanningskomitee voorgelê. Projekvoorleggings sal in die toekoms aan die vereistes wat in terme van die Beleid- en Prosedurehandleiding gestel word moet voldoen, terwyl verslagdoening ook daaraan gemeet sal word.
Die aantal vergaderings van Melk SA en sy onderskeie komitees, met insluiting van dié van die Suiwelstandaard Agentskap, word as volg opgesom:
Direksie / Komitee / Werkgroep Aantal vergaderings
1. Direksie 3
2. Algemene Jaarvergadering 1
3. Bestuurs- en Beplanningskomitee 6
4. Ouditkomitee 0
5. Regulasiewerkgroep 1
6. Advieskomitee: Bedryfsinligting 3
7. Advieskomitee: Transformasie, Sekondêre Bedryfsektor 3
8. Advieskomitee: Transformasie, Primêre Bedryfsektor 0
9. Advieskomitee: Navorsing en Ontwikkeling 1
10. Advieskomitee: Suiwelverbruikersopvoeding 1
11. Advieskomitee: Doeanereg en Marktoegange 4
12. Suiwelstandaard Agentskap: Ledevergaderings* 2
13. Suiwelstandaard Agentskap: Direksievergaderings* 4
*Die Suiwelstandaard Agentskap is 'n onafhanklike Artikel 21-maatskappy.
Te midde van die omstandighede soos hierbo genoem, kan Melk SA met trots terugkyk op die uitsette van die onderskeie funksies, soos wat in ons Jaarverslag vir 2005 saamgevat is. Befondsing van transformasieprojekte in die primêre en sekondêre bedryfsektore, het 41% van die totale spandering aan projekte uitgemaak, terwyl 46% aan die bevordering van suiwelstandaarde spandeer is.
Gedurende 2005 het Melk SA met behulp van sy Advieskomitees, beplanning gedoen vir die funksies waarvoor daar nie gedurende die laaste twee jaar fondse was nie, terwyl daar ook wesenlike vordering in die meeste van die dissiplines behaal is:
Tegniese navorsingsvelde is geprioritiseer.
Markinor is aangestel om in samewerking met die Advieskomitee, die fokusareas van die beoogde verbruikersopvoedingsprogram te identifiseer.
Stelsels en formaat vir bedryfsinligting is ontwikkel.
Beskikbare bedryfsinligting is gereeld deur die MPO gepubliseer en andersins aan die bedryf en regeringsinstansies beskikbaar gestel.
Boeke oor "Immunisering en entstowwe vir veesiektes" is vanuit Engels na verskeie ander amptelike landstale vertaal.
Verskeie praktiese en teoretiese kursusse is landswyd onder plaaswerkers aangebied.
Verskeie opleidingskursusse is landswyd onder landbouvoorligters en ontwikkelende melkprodusente aangebied.
In die sekondêre sektor is opleiding-eenheidstandaarde en bestaande kwalifikasie-ontwerpe hersien vir voorlegging aan en aanvaarding deur die relevante owerhede; leermateriaal is ontwikkel en aan leerders voorsien; netwerke is met konsultante wat deur SAMPRO bemagtig is, gevestig; en 'n handleiding vir opleidingskonsultante is geskryf en voorsien.
Die Suiwelstandaard Agentskap het goeie vordering gemaak met sy duidelik-gedefinieerde projekte, naamlik onder andere die monitering van varsmelk-kwaliteit; fasilitering van vervolging van gereelde oortreders; voedselveiligheidsoudits; ondersoeke na kwaliteitstandaarde by maas; en ondersoeke na klagtes oor suiwelprodukte anders as melk.
Terugvoering vanuit die bedryf, die Staat en die provinsiale en plaaslike owerhede met betrekking tot die projekte wat Melk SA tot dusver gefinansier het, is baie positief. Gegewe beperkte staatsmiddele, is daar waardering by regeringsinstansies vir veral die Suiwelstandaard Agentskap, die MPO-Instituut vir Suiweltegnologie en SAMPRO se kundige insette. Die Ministeriële komitee se ondersoek na die effek van deregulering op landboubemarking in Suid-Afrika vind binnekort plaas en Melk SA se deelname daaraan is van groot belang.
Melk SA is, soos ander instansies, gedurende 2005 deur die Mededingingskommissie gelas om bepaalde inligting te verstrek en dokumentasie te voorsien, wat heelwat van die kantoor se tyd in beslag geneem het. Hopelik sal die uitslag van die saak daarop dui dat rolspelers se deelname aan Melk SA, uit hoofde van sy generiese rol en aard, in orde is.
Ek het groot waardering vir die geleentheid om die totale bedryf te kon dien en u ondersteuning in my taak word op prys gestel. As Voorsitter sou ek graag nouer interaksie met die sekondêre bedryfsektor wou hê. In die besonder bedank ek die lede van die Bestuurs- en Beplanningskomitee, by name mnre Nico Fouché, Bertus de Jongh, Alwyn Kraamwinkel en Willie Prinsloo vir hulle kundige insette gedurende my termyn. As Ondervoorsitter het mnr Prinsloo sy volle gewig ingegooi om my taak te vergemaklik. Ek spreek graag ook my dank uit teenoor die direksie vir hulle geduld en ywer om die uitdagings van die afgelope tyd die hoof te kon bied.